Ар сыткIи щапхъэт
Социалист Лэжьыгъэм и ЛIыхъужь, Къэбэрдей-Балъкъэр Республикэм и цIыхубэ усакIуэ, Адыгэ Республикэм и цIыхубэ тхакIуэ, РСФСР-ми КъБР-ми я Къэрал саугъэтхэм я лауреат, Шолохов Михаил и цIэр зезыхьэ дунейпсо саугъэтыр зыхуагъэфэща, къэрал икIи жылагъуэ лэжьакIуэшхуэ КIыщокъуэ Алим Пщымахуэ и къуэм и фэеплъым деж дыгъуасэ пэкIу щекIуэкIащ. ТхакIуэ цIэрыIуэр дунейм щехыжа махуэм (щIышылэм и 29-м) ирихьэлIэу ар иджыри зэ гуапэу ягу къагъэкIыжыну абдежым цIыху куэд щызэхуэсат, дунейр зэрыуэтIпсытIым емылъытауэ.
Хабзэ зэрыхъуауэ, зэIущIэм зыкърахьэлIащ щэнхабзэмрэ гъуазджэмрэ я лэжьакIуэхэм, республикэм и къулыкъущIэхэм, жылагъуэ, политикэ IэнатIэ пэрытхэм, КIыщокъуэм и IэдакъэщIэкIхэр фIыуэ зылъагъухэм. Апхуэдэуи абы щыIащ и адэм и фэеплъым къыхуащI пщIэмрэ гулъытэмрэ игъэин къуэр — КIыщокъуэ Александр. Абыхэм фэеплъым удз гъэгъахэр тралъхьащ.
Алим дунейм щехыжа махуэр зэращымыгъупщэм щхьэкIэ къызэхуэсахэм фIыщIэ яхуищIащ КъБР-м щэнхабзэмкIэ и министр Фырэ Руслан.
— ЦIыху гъэщIэгъуэнт КIыщокъуэ Алим, зи псалъэм зэи емыпцIыжт, — къыддогуашэ и гукъэкIыжхэмкIэ тхакIуэ Къущхьэунэ Алексей. — Сэ мызэ-мытIэу сыхуэзащ абы, Москва сыщыщеджэм дызэрихьэлIэурэ. Зэхуэзэгъуэ къэси зы гъэщIэгъуэн гуэр дэслъагъурт. ПсэкIи теплъэкIи цIыху дахэти, и жагъуэ хъуIами зыкъуигъэщIэнутэкъым, езыми щхьэжэ пщыхъун лъэпкъ къыбжиIэнутэкъым. Зэи зэхэсхакъым абы и макъым зригъэIэтауэ, фIы жиIэми уиущийми зэпIэзэрытт. ФIы къыхуэзыщIа зы цIыхуи псэуху абы щыгъупщауэ си фIэщ хъуркъым.
ИСТЭПАН Залинэ.
